Laa niina nagoṉ laa naa gbiche lo to,
laa naa gbire guia lo meṉ ne pxeeḻ naa,
per raṉ naa ni tib to zienied guic gnabdiidz dieṉ pa nac zaatne ga naa,
dieṉ pe nacgaa ne laa naa ga.
Lëë gdib miṉe ruṉ to,
riab guieḻnë to ron to grë miṉe rne naa nu.
’Gneli naa lo to gaṉle:
Mazd wen goṉ tsie to zeeṉe laa naa guia lo meṉ ne pxeeḻ naa,
sac teḻne cuëz naa nu,
grieelod guiaad meṉ ne guiadchoobladz zdoo to ga.
Saṉgue teḻne guia naa,
dzigo naazhal cxeḻ me.
Ni zeeṉe laa me guiaad,
me guṉquieṉ miech gaṉle grëse zho zha ngoopdoḻ nac zho,
me guṉquieṉ zho zha laa zho lo doḻ co guiaaṉwen zho lo Dios,
ni guieṉ zho ne nli zdziṉ tib dze zeeṉe laa Dios guṉ xquieḻwxtis me.
¿Pe nacne nac zho miech ngoopdoḻ?
Miech ngoopdoḻ nac zho,
sacne rliladzd zho cho nac naa.
¿Zha grieelo laa zho lo doḻ co guiaaṉwen zho lo Dios?
Zrieelow,
miṉcocxe waa nacne biaḻ naa,
ni na laa naa guia zaatne zob Pxoz naa,
gaṉdraa to naa.
¿Zha rlu ne nli zuṉ Dios guieḻwxtis?
Nli zuṉ mew,
sac goṉ laa me bnabeyle zha nac grë guieḻnëdox ne ygaa meṉdox,
meṉ ne quianabey lo guidzliu rii.
’¡Nzianraa ncuaaṉe racladz naa sodiidz naa lo to!
Per rieṉ naa grieelod tsoguic to zha naca niina.
Zeeṉe guiaad Espíritu Sant,
me gneedz guieḻbiini lo to guieṉ to grëraa ncuaaṉe no gacnaṉ to,
ni grëgaa ncuaaṉe naraa gac.
Niapse diidzli gnee me,
sac led guicd me guiab grë miṉe gnee me,
sinque miṉe nac xtiidz Pxoz naa,
miṉ co gnee me.
Ga glu me lo miech gaṉle ne nli meṉ nroob,
meṉ non nac naa.
Rne naa ga glu me,
sac grëtaa ncuaaṉe rnabey Pxoz naa,
yeque naa rnabeya.
Zhilew zeeṉe laa naa gbiche lo to gaṉdraa to naa;
per gacdaquew xtse zeeṉe laa to gbiirelaque gaṉ naa stib.
Zeeṉe bdzion no sca rnee me,
blalaa no psilo no rnabdiidzlsa no rnee no:
―¿Bay zha nacne squi rnee me?
¿Zha nacne rnee me,
zhilew dziaṉdraa ne me,
per gacdaquew xtse laa ne dziaṉlaque lo me stib?
Ni rneeque me laa me guey lo Pxoz me.
Bieṉ me racladz no gnabdiidz no lo me,
dzigo në me lo no:
―¿Racladz to lëë gacnaṉ to zha nacne znu rne naa?
Goḻquiaadiaga sca gaṉle:
Zeeṉe gdziṉ dze co,
laga noyoon to no to guieḻnë ne laa naa biche lo to,
laa grëraa miech haxta zley zho ne laa naa wbiche lo zho.
Nli nroob guieḻnë ne tso to,
per zeeṉe laa to gaṉ naa stib,
guieḻbley nroob ne tso to.
Nac cuent rii zig rzac tib meṉ wnaa ne ral xpëëd.
Glo yoob ro,
yoobdox ne rquia me,
per deque laa mëëd co ralse,
ni rsoladzdraa me yoob co;
sac mazdraa nroob nac guieḻbley ne rio me raṉ me laa xpëëd me blanso lo guidzliu.
Scadaa nagoṉ rzac to,
nli mban rac to niina,
per zeeṉe laa to gaṉ naa stib,
dzigosi tib guieḻbley nroob ne tso to,
ni choot grieelod ctiche guieḻbley co lo to.
’Zeeṉe gaḻ dze co,
yquiindraa to pe gnabdiidz to lo naa.
Ncuaaṉe gnabtaa to,
lo Pxoz naa gnab tow,
ni zneedz mew,
sac xnëz naa ngab to.
Haxta lo nadze peet gard gnab to,
niicle ne xnëz naa ngab to;
laa niina laa naa rne lo to ncuaaṉe rquiin to goḻnaba lo me,
ni ible zneedz mew goṉ.
Nroob guieḻbley ne tso to hor co.
Nzian grë ncuaaṉe zine naa lo to,
rned naaw clar;
per laa dze bdziṉ zeeṉe grëse ncuaaṉe gne naa,
clar gne naaw lo to,
zig nac zeeṉe gzet naa Pxoz naa.
Ni zig nile naa ga,
hor cosi ncuaaṉe gnabtaa to lo me,
zneedz mew,
sac xnëz naa ngab to.
Yquiindpaa gne naa lo me gneedz me ncuaaṉe gnab to lo me,
sac ye me rleynie me to.
Rleynie me to,
sac goṉ rleynie to naa ni rliladz to ne nli lo me brie naa biaḻ naa lo guidzliu.
Ni nligaa,
lo me brie naa biaḻ naa lo guidzliu;
ni niina ne laa naa gbi,
loque me gdziiṉ naa.
Dzigo rdzieets no lo me:
―¡Nasi nagoṉ rieṉ no zha rnee luu!
Sac clar rnee luu,
rneedraa luu zigne rnee luu glo.
Nasi rieṉ no grëse ncuaaṉe naṉ luu,
sac zig nac niina pquiindpaa nabdiidz no lo luu.
Gacxe waa,
nasi nagoṉ rliladz no ne nli lo Dios briee luu.
Pquiab me,
në me:
―¡Wen ga teḻne rliladz to niina cho nac naa!
Per lëë hor co nagoṉ bdziṉ;
ni niina,
grëse to laa to csaan naa,
tib tib to zhaase zhaase nëz ne xeṉ to.
Per guiaaṉd naa loxaque naase,
sac tibaque nacnie Pxoz naa naa.
Grëse ncuaaṉe bne naa lo to nu,
laaw bne naa zeeṉa peet tsienied guic to,
beṉque naṉle to gaṉle tibaque nacnie naa to.
Parga nli,
laga no to lo guidzliu rii,
nzian grë guieḻnë ne ted to,
per gdziebde to;
sac goṉ naa rnabey,
ladznia naa no grëtaa ncuaaṉe no lo guidzliu.